Story 48: Wisefala Pipol Bilong Gibeon
PLANDE taon long Ca′naan olketa redi for faet againstim Israel. Olketa tingse olketa savve win. Bat pipol bilong Gib′e‧on no tingse olketa savve win. Olketa biliv God nao hem helpem olketa Israelite, and olketa no want for faet againstim God. So waswe, iu savve wanem nao olketa bilong Gib′e‧on duim?
Olketa disaed for duim samting for mekem hem luk olsem olketa stap long wanfala farawe ples. So samfala man bilong olketa werem barava oldfala kaleko and sandol. Olketa putim olketa barava oldfala basket long olketa donkey, and tekem oldfala bred. Then olketa go long Joshua and sei: ‘Mifala kam from wanfala farawe ples, bikos mifala herem samting abaotem nambawan God bilong iufala, Jehovah. Mifala herem evri samting wea hem duim for iufala long Egypt. So olketa bigman bilong mifala talem mifala for redyim samfala kaikai and kam long iufala and sei: “Mifala olketa servant bilong iufala. Promisim mifala for no faetem mifala.” Iufala savve lukim hao kaleko bilong mifala hem brek nao from longfala wakabaot wea mifala duim and bred bilong mifala old and drae finis.’
Joshua and olketa nara leader bilivim olketa bilong Gib′e‧on. So olketa promis for no faet againstim olketa. Bat thrifala day bihaen olketa faendemaot hao olketa bilong Gib′e‧on stap klosap nomoa.
Joshua askem olketa: ‘Why nao iufala talem mifala iufala kam from wanfala farawe ples?’
Olketa bilong Gib′e‧on ansa olsem: ‘Mifala tok olsem from mifala herem hao God bilong iufala Jehovah hem promis for givim disfala full land bilong Ca′naan long iufala. So mifala fraet nogud iufala killim mifala dae.’ Bat olketa Israelite keepim promis bilong olketa, and no killim dae olketa bilong Gib′e‧on. Olketa mekem olketa kamap servant bilong olketa.
King bilong Jerusalem hem kros fogud from olketa bilong Gib′e‧on mekem peace witim Israel. So hem sei long fofala nara king: ‘Kam and helpem mi for faetem olketa bilong Gib′e‧on.’ And hem nao samting wea faevfala king hia duim. Waswe, olketa bilong Gib′e‧on wise for mekem peace witim Israel, wea gogo datwan mekem faevfala king hia for faet againstim olketa? Bae iumi lukim.
Joshua 9:1-27; 10:1-5.
Olketa Kwestin
- Hao nao pipol bilong Gibeon difren from olketa Canaanite wea stap long olketa taon klosap?
- Olsem piksa hem showimaot, wanem nao pipol bilong Gibeon duim, and why nao olsem?
- Wanem nao promis wea Joshua and olketa leader bilong olketa Israelite talem for olketa bilong Gibeon, bat wanem nao olketa faendemaot thrifala day bihaen?
- Wanem nao happen taem olketa king bilong olketa nara taon herem hao olketa bilong Gibeon mek peace witim Israel?
Samfala extra kwestin
- Readim Joshua 9:1-27.
From Jehovah givim instruction long nation bilong Israel for “finisim evri pipol bilong datfala land,” wei wea hem sevem olketa bilong Gibeon hem mekhae long olketa wanem fasin bilong hem? (Josh. 9:22, 24; Matt. 9:13; Acts 10:34, 35; 2 Pet. 3:9)
Hao nao wei wea Joshua keepim datfala covenant wea hem mekem witim olketa bilong Gibeon hem nambawan example for olketa Christian distaem? (Josh. 9:18, 19; Matt. 5:37; Eph. 4:25)
- Readim Joshua 10:1-5.
Hao nao datfala big crowd distaem followim example bilong olketa bilong Gibeon, and from diswan, wanem no gud samting nao kasem olketa? (Josh. 10:4; Zech. 8:23; Matt. 25:35-40; Rev. 12:17)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn sna_Latn pol_Latn tpi_Latn tpi_Latn tpi_Latn tpi_Latn nld_Latn eng_Latn tpi_Latn eng_Latn eng_Latn eng_Latn